  Наталья Тетерина Туннэ, 12-тӥ толсуре, Удмурт кун филармониын «Выжы эпос лыдӟиськом» элькун вожвылъяськонлэн йылпумъян люкетэз ортчиз. Отчы быдэс Удмуртиысь пиналъёс люкаськизы. Вормисьёсты кык номинациын бырйизы: анай кылын эпосэз тужгес устоез лыдӟись луиз Любовь Кремлёва, нош ӟуч кылэ берыктэм эпосэз устоез лыдӟись — Маргарита Габуния.  Вожвылъяськонэз Удмурт йӧскалык лыдӟетъюрт радъяз. Кызьы вераз ивортодэтъя «Удмуртия» агентстволы ужъюртлэн кивалтӥсезлэн воштӥсез Анна Семёнова, лыдӟиськонъя ӵошатсконэз ортчытон малпан ёросъёсы потаса кылдӥз. «Ёросъёсы потаськом ке, туж тросэз шуо, туннэ нуналлы ми туж мӧзмиськом сыӵе шара лыдӟонъёслэсь, куке тани кылбуръёсты шара лыдӟо вал. Концертъёс — со мукет. Нош огъя дунне вылын но туж модно луэ, кылсярысь, крезьгур улсын но лыдӟыны кылбуръёсты», — шуиз Анна Семёнова. Калык эпос юнме быръемын ӧвӧл. Ӵапак та жанр пыр асьме элькунын улӥсь йӧслыкъёслэсь узырлыксэс возьматыны луэ, лыдъя лыдӟетъюртлэн кивалтӥсезлэн воштӥсез. Асьме калыкъёсмылэсь узырлыксэ возьматон понна басьтӥмы калык эпосъёсты. Огласянь, тани лыдӟиськом калык эпос — со адямиосты кышкатӥз, малпаськом, кыӵе ке но мукет тема луысалыз ке, калыкъёс (пыриськисьёс — ред.) эшшо но тросгес луысалзы. <…> Мукет ласянь, милемлы со туж кулэ вал та темаез азьланьтыны Анна СемёноваКонкурс кык люкетэн вал. Нырысетӥяз, быръён люкетаз, пыриськыны мылкыд карисьёс эпос лыдӟемзэс видео гожтыса келязы. Тросэзгес удмурт эпосэз бырйизы: «Дорвыжы» но «Тангыра», озьы ик ӟуч кылын гожтэм удмурт эпосэз. Со сяна, бигер, башкир, ӟуч, немец, пор но иврит кылын ужъёс чузъяськизы.  Быръён люкетаз ваньмыз 42 ужъёс вуизы, тужгес шаплы Вотка но Кизнер ёросъёсысь пиналъёс пыриськизы. Роликъёсты учкыса, радъясьёс 20 устооссэ бырйизы, соосты вожвылъяськонлэн йылпумъян люкетаз ӧтизы. Куинез быръем финалистъёс лыктыны ӧз быгатэ, соин ик конкурслэн кыкетӥ люкетаз 17 пиналъёс ӵошатскизы. Можга ёросысь Пазял гуртысь сузэръёс Люба но Лия Кремлёваос 8-тӥ классын дышетско. Вожвылъяськонын соос удмурт кылын эпосэз лыдӟизы. «Куке вордӥськи ик, мыным анае но атае косо вал весь лыдӟиськыны, тодыны кулэ шуыса асьмелэсь выжыосмылэсь улонзэс, мар соос каро вал. Мон уг тунсыкъяськиськы вал нырысь эпосэн. Мыным потэ вал со мӧзмыт шуыса. Куке веразы конкурсэ пыриськыны кулэ шуыса, мон лыдӟыны кутски но валай, со эпос асьмелы кулэ шуыса», — вераз Лия Кремлёва. Лиялэн сузэрез Люба Кремлёва верамъя, со куинь нунал ӵоже ӧз ик оскы, вожвылъяськонлэн финалаз потӥз шуыса. Нош куке ивортӥзы ни, Ижкаре ӵошатсконлэн йылпумъян люкетаз мыноз шуыса, нылаш юн дасяськыны кутскиз. Со мынам вашкала выжыосылэн улонзы, кытысь мон потӥ. Куке мон Калмез выжыосты лыдӟи, мыным туж тунсыко потӥз, кытын со парӟиос уло, малы меда соос озьы нюръяськыса уло вылэм Люба КремлёваВожвылъяськонэ Удмуртиысь еврей пиналъёс но пыриськизы. Соос куспазы анай кылын уг верасько, ивритэз дышето гинэ, шуэ Ижкарысь еврейёслэн шутэтскон нуналъёс ужась «Халом» школазылэн кивалтӥсез Елена Костенкова. Озьы ке но, туннэ солэн дышетскисез Семён Жученко иврит кылын эпосэз лыдӟиз. «Ми ум вераськиське, ми дышетӥськом гинэ, иврит кылын Израильын верасько. <…> Соин ик Сёмалэн туннэ вылӥ ужпумез — Тораысь люкетсэ ивритэн лыдӟыны», — вераз Елена Костенкова. Пиналъёслэсь лыдӟемзэс нимысьтыз жюри дунъяз. Отчы Йӧскалык лыдӟетъюртлэн кивалтӥсез Татьяна Тенсина, фольклорез эскерисьёс, артистъёс но мер огазеяськонъёслэн кивалтӥсьёссы пыриськизы. Вормисьёс диплом но дуно кузьым утӥзы, нош вань пыриськисьёсты сертификатэн пусйизы. «Анай кылын эпосэз тужгес но ӟеч шара лыдӟись» номинациын устоосыз (ваньзы удмурт кылын эпосэз лыдӟисьёс): 1-тӥ инты – Любовь Кремлёва, Можга ёросысь Пазял гуртысь школаын дышетскись;  2-тӥ инты – Лия Кремлёва, Можга ёросысь Пазял гуртысь школаын дышетскись; 3-тӥ инты – Карина Хорякова, Удмурт кун университетын дышетскись, вордскемын Дэбес ёросын. «Ӟуч кылэ берыктэм эпической произведениез тужгес но ӟеч шара лыдӟись» номинациын устоосыз: 1-тӥ инты – Маргарита Габуния, Дэбес черкогуртысь школаын дышетскись; 2-тӥ инты – Валерия Нудельман, Ижкарысь 27 номеро школаын дышетскись; 3-тӥ инты – Андрей Прозоров, Пичи Пургаысь гимназиын дышетскись.  Тегъёс: Лулчеберет Дышетон Ижкар Удмуртия пиналъёс йӧслыкъёс Йӧскалыклыдӟетъюрт  